Poštovani!

Pozivamo vas da svojom nazočnošću uveličate Zagovu zvjezdanu večer,

15. svibnja 2018. s početkom u 19 h u kinu Tuškanac.

Veselimo se Vašem dolasku i molimo da potvrdite svoj dolazak.

U OŠ Marije Jurić Zagorke 2002./2003. započinje s radom Filmska i radijska družina **Zaigrani Aktivni Gromoglasni - ZAG**. Družina okuplja mlade zaljubljenike u film, radio i fotografiju, učenike od 5. do 8. razeda

Voditeljice ZAG-a (Ana Brčić Bauer, Melita Horvatek Forjan, Nataša Jakob) s darovitim učenicima, učenicima s posebnim potrebama, ali i svima ostalima zainteresiranima za medij filma i radija provode sustavnu edukaciju i medijsko opismenjavanje. Tijekom proteklih petanaest godina u ZAG-ovim radionicama nastalo je pedesetak dječjih filmova i desetak radijskih reportaža. Protagonisti filmova i radijskih emisija uglavnom su učenici, roditelji, profesori OŠ Marije Jurić Zagorke koji su po nečemu osobiti, posebni, drugačiji, različiti.

Filmovi i emisije naišli su na veliki odjek zbog zanimljivosti i aktualnosti tema koje obrađuju – **daroviti** (D, Hafiz, Prvakinje, Srce puno tajni, Brašnići, Ja sam malen), **različiti** (Pero, Zagorkini lumeni, Sretno dijete, Fran Luka, Ljepota je u različitosti, Različitost nam je zajednička, Najljepše je gdje je srce, Posao iz snova, Mi smo sami svoji), **ovisnosti** (Budi cool – ostani čist, Imaš kaj sitno?, Starci pojma nemaju). Od prvoga dana zagovci su uključeni u **Dane janjevačke riječi** i medijski promiču zaboravljene običaje Janjeva (Janjevo moje, Dete m'l'cko, Devojčice turumčice, Oš' da lafiš s mene?).

ZAG-ovi filmovi i radijske emisije pozivani su na državni **Lidrano**, **Smotru školskoga** **filma** u organizaciji Agencije za odgoj i obrazovanje, natječaje **Oboji svijet bojama tolerancije** – Foruma za slobodu odgoja. Osvajali su nagrade na **revijama** **hrvatskog filmskog stvaralaštva** **djece** u organizaciji Hrvatskog filmskog saveza, **Malom dokuartu** Udruge dokuart iz Bjelovara**, Festivalu djece Mediterana DUFF** u Dubrovniku**.**

Na inkluzivnom **Unicefovom festivalu o pravima djece** u Cinestar kinima redovito se prikazuju ZAG-ovi filmovi prilagođeni djeci s teškoćama u razvoju, osobama s invaliditetom, slijepim i slabovidnim te gluhim i nagluhim osobama.

Nadamo se da će jednoga dana filmska i medijska kultura kao i medijska pismenost biti redovni predmeti u suvremenoj hrvatskoj školi 21. stoljeća. Tada će svi zainteresirani učenici moći putem medija filma ili radija iskazati svoju stvaralačku kreativnost i neće biti samo puki konzumenti s druge strane ekrana ili zvučnika. S tom mišlju i nadom ZAG-ove se emisije i filmovi vrte i dalje!

S poštovanjem!

Melita Horvatek Forjan, predsjednica ZAG-a

098/946-9315

www.udrugazag.hr